Σάρα Μάλαλι

Η Λαίδη Σάρα Ελισάβετ Μάλαλι (αγγλικά: Dame Sarah Elisabeth Mullally το γένος Bowser, Γουόκινγκ Σάρεϊ, 26 Μαρτίου 1962) είναι Αγγλίδα, αγγλικανή ιεράρχης και πρώην νοσηλεύτρια. 

Ο ορισμός της ως 106η Αρχιεπίσκοπος του Καντέρμπερι ανακοινώθηκε στις 3 Οκτωβρίου 2025, καθιστώντας την πρώτη γυναίκα που ορίστηκε να ηγηθεί της Εκκλησίας της Αγγλίας. Ανέλαβε καθήκοντα στις 28 Ιανουαρίου 2026, στον Καθεδρικό Ναό του Αγίου Παύλου στο Λονδίνο, με την επικύρωση του ορισμού της. Μέχρι τότε υπηρετούσε ως Επίσκοπος του Λονδίνου, θέση που κατείχε από το 2018. 

Από το 1999 ως το 2004 ήταν επικεφαλής της νοσηλευτικής υπηρεσίας του Ηνωμένου Βασιλείου και διευθύντρια εμπειρίας ασθενών του Εθνικού Συστήματος Υγείας. Είναι παντρεμένη και έχει δύο παιδιά. 

 Πρώτα χρόνια και εκπαίδευση 
Η Σάρα Ελισάβετ Μπάουζερ γεννήθηκε το 1962Anon (2018). "Mullally, Sarah Elisabeth". Who's Who. A & C Black. doi:10.1093/ww/9780199540884.013.41740. (Subscription or UK public library membership required._) στο Γουόκινγκ της κομητείας Σάρεϊ και έχει δύο αδελφές και έναν αδελφό. Φοίτησε στο Winston Churchill Comprehensive School και έπειτα στο Woking Sixth Form College. 

Κατά τη διάρκεια των σπουδών της αποφάσισε να γίνει νοσηλεύτρια αντί για γιατρός, επειδή ήθελε να εφαρμόσει μια ολιστική προσέγγιση στη φροντίδα των ασθενών. Η επιλογή της επηρεάστηκε επίσης από την χριστιανική της πίστη, την οποία ακολουθεί από την ηλικία των 16 ετών. Το 1980 ξεκίνησε σπουδές νοσηλευτικής στο Πολυτεχνείο Σάουθ Μπανκ (South Bank Polytechnic), με κλινικές τοποθετήσεις στο Νοσοκομείο St Thomas’, και το 1984 απέκτησε διπλή αναγνώριση ως Επίσημη Γενική Νοσηλεύτρια (Registered General Nurse, RGN) και πτυχίο Bachelor of Science (BSc). Το 1992 ολοκλήρωσε μεταπτυχιακό δίπλωμα (MSc) στις διατμηματικές σπουδές υγείας και κοινωνικής πρόνοιας στο Πανεπιστήμιο Σάουθ Μπανκ του Λονδίνου.

 Νοσηλευτική 
Η Μάλαλι κατείχε κλινικές θέσεις νοσηλευτικής στο Νοσοκομείο του Άγιου Θωμά (St Thomas’ Hospital) και στο Βασιλικό Νοσοκομείο Μάρσντεν (Royal Marsden Hospital). Ανέλαβε αρκετούς ηγετικούς ρόλους στη νοσηλευτική, πρώτα στο πρώην Νοσοκομείο Ουέστμινστερ (όπου υπηρέτησε ως προϊσταμένη θαλάμου και υπεύθυνη ανάπτυξης πρακτικής), και κατόπιν ως διευθύντρια νοσηλευτικής στο Νοσοκομείο Τσέλσι και Ουέστμινστερ (Chelsea and Westminster Hospital). Το 1999 διορίστηκε Αρχινοσηλεύτρια και Διευθύντρια Εμπειρίας Ασθενών της Αγγλίας, όντας το νεότερο άτομο που κατείχε ποτέ αυτές τις θέσεις. Υπήρξε μη εκτελεστικό μέλος του Αγγλικού Συμβουλίου Νοσηλευτικής, Μαιευτικής και Υγειονομικής Επίσκεψης.

Η Μάλαλι υπηρέτησε ως ανεξάρτητο μέλος του Διοικητικού Συμβουλίου του Πανεπιστημίου Σάουθ Μπανκ του Λονδίνου από το 2005 έως το 2015, όπου διετέλεσε αντιπρόεδρος και πρόεδρος της Επιτροπής Πολιτικής και Πόρων. Ήταν επίσης μη εκτελεστικό μέλος του Royal Marsden NHS Foundation Trust (2005–2012) και του Ιδρύματος του Εθνικού Συστήματος Υγείας Σάλισμπερι (Salisbury NHS Foundation Trust, 2012–2016). Το 2016 έγινε εξωτερικό μέλος του Συμβουλίου του Βασιλικού Κολέγιου του Λονδίνου.

 Ιερατική πορεία 
Από το 1998 έως το 2001, η Μάλαλι εκπαιδεύτηκε για την ιερωσύνη στο Νοτιοανατολικό Ινστιτούτο Θεολογικής Εκπαίδευσης (South East Institute of Theological Education, νυν St Augustine’s College of Theology), ενώ σπούδαζε Θεολογία στο Πανεπιστήμιο του Κεντ, αποκτώντας Δίπλωμα Θεολογίας το 2001. Χειροτονήθηκε διάκονος την 30η Σεπτεμβρίου 2001 στον Καθεδρικό Ναό του Σάουθγουορκ και πρεσβύτερος την 5η Οκτωβρίου 2002 στον ναό της Αγίας Τριάδας, στο Κλάπαμ (Clapham), και στις δύο περιπτώσεις από τον Επίσκοπο Σάουθγουορκ Τομ Μπάτλερ. Υπηρέτησε την πρώτη της εφημερία (2001–2004) ως άμισθη κληρικός στην ενορία Μπάτερσι Φιλντς.

Το 2004 παραιτήθηκε από Αρχινοσηλεύτρια για να αφιερωθεί πλήρως στην ιερωσύνη της Εκκλησίας της Αγγλίας. Υπηρέτησε ως βοηθός εφημέριος στον Ναό των Αγίων Σωτήρων στο Μπάτερσι Φιλντς (St. Saviours Church, 2004–2006) και απέκτησε μεταπτυχιακό τίτλο (MA) στη ποιμαντική θεολογία από το Κολέγιο Χέιθροπ, Πανεπιστήμιο του Λονδίνου το 2006. Την ίδια χρονιά διορίστηκε επικεφαλής εφημέριος της ομαδικής . Δίδαξε ηθική στη μητρόπολη Σάουθγουορκ, συμμετείχε σε πρόγραμμα ηγεσίας κληρικών και στην επιτροπή μητροπόλεων της Εκκλησίας της Αγγλίας. Το 2012–2015 υπηρέτησε ως ταμίας στον Καθεδρικό του Σάλισμπερι.

 Τοποθετήσεις 
Η Μάλαλι αυτοπροσδιορίζεται ως φεμινίστρια και έχει χειροτονήσει τόσο άνδρες όσο και γυναίκες. Σύμφωνα με τους Financial Times, η Μάλαλι «θεωρείται θεολογικά φιλελεύθερη». Ωστόσο, στηρίζει και τη συμμετοχή στην Εκκλησία της Αγγλίας όσων απορρίπτουν τη χειροτονία γυναικών, δηλώνοντας κατά την ανακοίνωση του διορισμού της ως επόμενης Επισκόπου Λονδίνου: «Σέβομαι απολύτως εκείνους που, για θεολογικούς λόγους, δεν μπορούν να αποδεχθούν τον ρόλο μου ως ιερέα ή επισκόπου. Πιστεύω ότι η εκκλησιαστική ποικιλία σε όλο το Λονδίνο πρέπει να ανθίσει και να αναπτυχθεί· όλοι θα πρέπει να μπορούν να βρουν ένα πνευματικό σπίτι».

Τον Σεπτέμβριο του 2016 έγινε μία από τους δέκα επισκόπους που συγκρότησαν την «ομάδα επισκόπων για προβληματισμό πάνω στη σεξουαλικότητα» της Εκκλησίας. Σχετικά με τις σχέσεις μεταξύ ατόμων του ιδίου φύλου, δήλωσε το 2017 ότι «είναι καιρός να συλλογιστούμε την παράδοσή μας και τις γραφές μας και μαζί να πούμε πώς μπορούμε να προσφέρουμε μια απάντηση που να αφορά μια αγάπη χωρίς αποκλεισμούς». Όταν ρωτήθηκε για τα ομοφυλοφιλικά άτομα στην εκκλησία, πρόσθεσε: «Αυτό που πρέπει να θυμόμαστε είναι ότι πρόκειται για ανθρώπους, και η Εκκλησία επιδιώκει να δείχνει αγάπη προς όλους, επειδή αντανακλά τον Θεό της αγάπης, ο οποίος αγαπά τον καθένα».

Το 2018 η Μάλαλι δήλωσε ότι υποστηρίζει τη διδασκαλία της Εκκλησίας της Αγγλίας περί γάμου, δηλαδή ότι είναι ένωση ενός άνδρα και μίας γυναίκας εφ’ όρου ζωής.

Το 2022, η Μάλαλι υποστήριξε τον εορτασμό του Μήνα Ιστορίας ΛΟΑΤΚΙ+ και την ίδρυση Συμβουλευτικής Ομάδας με στόχο να καθοδηγεί τη μητρόπολη σε θέματα «ποιμαντικής φροντίδας και ένταξης των ΛΟΑΤΚΙ+ ατόμων στη ζωή των εκκλησιαστικών μας κοινοτήτων».

Η Μάλαλι έχει περιγράψει τις απόψεις της για τις αμβλώσεις ως υπέρμαχες των δικαιωμάτων στην άμβλωση, αν και δήλωσε πως προσωπικά θα έτεινε να αποφύγει την άμβλωση αν βρισκόταν μπροστά σε τέτοια επιλογή. Έχει πει: «Θα υποπτευόμουν ότι θα περιέγραφα την προσέγγισή μου σε αυτό το ζήτημα ως υπέρ της επιλογής (των γυναικών να μπορούν να κάνουν έκτρωση, το λεγόμενο στα αγγλικά pro-choice) μάλλον παρά υπέρ της ζωής (δηλαδή υπέρ της ζωής του αγέννητου βρέφους, το λεγόμενο στα αγγλικά pro-life), αν και αν επρόκειτο για ένα συνεχές θα ήμουν κάπου στη μέση, κινούμενη προς το pro-life όταν αφορά τη δική μου επιλογή και δίνοντας επιλογή όταν αφορά τους άλλους».

 Παραπομπές 

Κατηγορία:Αρχιεπίσκοποι του Κάντερμπερι
Κατηγορία:Επίσκοποι του 21ου αιώνα